Robert W. Holley
Robert W. Holley, Robert William Holley, 28.1.1922-11.2.1993, amerikansk biokemiker, der 1962-68 var professor i biokemi ved Cornell University, New York, og derefter professor i molekylærbiologi ved Salk Institute of Biological Studies, San Diego.
I slutningen af 1950'erne påbegyndte han udforskning af aminosyredannelse i forbindelse med proteinsyntese. Han påviste i 1960, at de små RNA-molekyler, der siden har fået betegnelsen transfer-RNA (tRNA), er inddraget i sammenkoblingen af aminosyrer til proteiner. Derefter isolerede han fra gærceller det tRNA, der bidrager til indbygningen af aminosyren alanin i proteiner, og kunne i 1965 offentliggøre den første sekvens af et tRNA-molekyle.
Sammen med Har Gobind Khorana og Marshall Nirenberg modtog han i 1968 nobelprisen i fysiologi/medicin for sin kortlægning af tRNA.